Հայաստանեայց Առաքելական Եկեղեցւոյ Ֆրանսայի թեմը ներկայիս դարձեալ ալեկոծեալ շրջան մը կը դիմագրաւէ։ Նիսի վերջին իրադարձութիւնները եկած են ստեղծել անհանդուրժելի վիճակ մը։ Աւելի քան տասն տարիէ ի վեր տագնապալի կացութիւն մը գոյութիւն ունի Նիսի մէջ եւ վերջին զարգացումներն ալ դժբախտաբար յոռետեսութիւն կը ստեղծեն այդ խնդիրներու յաղթահարման տեսակէտէ։ Արդարեւ, Նիսի հոգեւոր հովիւ Տ. Գրիգոր Աբեղայ Խաչատրեանի հովուատան կղպանքը փոխուած եւ նամակատուփը տեղէն հանուած էր վերջերս։ Այս իրավիճակին մէջ ուշագրաւ յայտարարութիւններով հանդէս եկաւ Ֆրանսայի թեմի առաջնորդ Տ. Վահան Եպսկ. Յովհաննէսեան։ Ան յայտնեց, որ հովուատունէն ներս տեղի ունեցած է նաեւ կողոպուտ։